কিন্তু মনোরমা বসুর তো বসে থাকলে চলবে না। তাঁর অপেক্ষা করারও সময় নেই। তিনি হাত দেন তাঁর স্বপ্নের মাতৃমন্দির প্রতিষ্ঠার কাজে। এই মাতৃমন্দির মনোরমা মাসিমার নামের সাথে পরিপূরকভাবে জড়িয়ে আছে। মাতৃমন্দির আর মনোরমা যেন একে অপরের আত্মা। একটিকে বাদ দিয়ে অন্যটির আলোচনা চলে না। এর সঙ্গেই জড়িয়ে আছে তাঁর সারা জীবনের সকল ভালবাসা। তিনি নিজের বাড়িতে পাড়ার ও নিজের ছেলেমেয়েদের নিয়ে গড়ে তোলেন মাতৃমন্দির সরকারী আদর্শ প্রাথমিক বিদ্যালয়। মাত্র ছয়জন ছাত্র-ছাত্রী নিয়ে যাত্রা শুরু করে মাতৃমন্দির। তার মধ্যে একজন ছিল তাঁর নিজের মেয়ে ভজনা। প্রথমে বারান্দায় বসে শুরু হয় লেখাপড়ার কাজ। পরে নিজের ঘরে জায়গা নিতে হয়। এভাবে ছাত্রী বাড়তে থাকলে একপর্যায়ে তাদের বসার জায়গা করে দিতে পাশের বাড়ির আরো একটা ঘর ভাড়া নেন তিনি। প্রথমে মনোরমা বসু একাই পড়াতেন পরে আরো দু'জন শিক্ষয়িত্রী নিয়োগ করতে হয়। দেখতে দেখতে জেলখাটা রাজনৈতিক-স্বদেশী মেয়ে মনোরমার নতুন ভূমিকার কথা ছড়িয়ে পড়ল। অনেকেই তাঁর তৈরি করা স্কুল দেখতে এলেন।